Sinyoro mutupo unodanwa varume verudzi rwechi Njanja rudzi rwevatema vari muZimbabwe asi vachibva padzinde rechiputukezi. Mudzimai wa Sinyoro anodanwa kunzi Gambiza. Hanzvadzi yake ichinzi Achinjanja kana MaMoyo. Vanhu vechi Njanja vanhu verudzi rwechi Shona vachitaura mutauro wechi Shona. Maita Sinyoro, Zvaitwa Muroro, Vagari vamachira, VaZungu vamachira machena, Vakauya nomumvura Kuzoshambadza ndoro nendarira. Kuziva zvenyu vashambadzi, Maita zvenyu vezviuya zvinenge mukaka, Unodyiwa navasina meno. Tatenda vadyi vamazai, Vamupfura magidi, Nguo takasuka kare, Vaeni vakauya vakatakura umambo, Vanodya maroro vakatambarara, Vadyi vendatsva namashongadede, Vadyi venzungu, Vakaisa ibwa mudura, Vachiti imbudzi isina nyanga Vabvakure, Vachitsva chiri murutsoka, VaUsuunjenjema, Vagere zvinjanja, Vene vepasi, Vanofamba vari padara. Vazukuru veshiri. Ziendanomudenga, Vane hama dzakaperera Chirozva. Mazviita VaSena, maita Moyo, Mutupo mukuru waierwa Dzimbahwe, Nyama inyoro mutupo usina mupatsa, VaChumachitete, chikobvu chinobanduka, Aiwa zvaitwa munjanja wakaroka. Detembo iri rakatorwa mubhuku rakanyorwa nava Aaron C. Hodza rinonzi "Mitupo neZvidao Zvamadzinza." Vanhu verudzi urwu vanowanikwa munzvimbo yaimbonzi Njanja asi yava kunzi Chikomba district mu Mashonaland east province nemu Buhera District mu Manicaland province munyika yeZimbabwe.